**Magyarországi Evangélikus Egyház Börtönlelkészi Szolgálata**

1055 Budapest, Nagy Ignác u. 5-11.

**Gáncs Péter, a Magyarországi Evangélikus Egyház elnök-püspöke**

**Szemerei János, a Magyarországi Evangélikus Egyház misszióért felelős püspöke**

**Lupták György, a Magyarországi Evangélikus Egyház Missziói Bizottságának elnöke**

**Szeverényi János, a Magyarországi Evangélikus Egyház országos missziói lelkésze**

Tárgy: beszámoló

# Tisztelt Címzettek!

A korábbi évek gyakorlatának összegzéseként jelen beszámolót átfogóan a Magyarországi Evangélikus Egyház Börtönlelkészi szolgálatáról készültem készíteni annak érdekében, hogy ezt a területet – hasonlóan a többi missziói ághoz – egységként látva és kezelve felügyelhessék az erre hivatottak. Ez azonban okafogyottá vált, mivel egy beszámoló már megérkezett Hozzátok, a másikra pedig hiába vártam eddig.

A börtönlelkészi szolgálatban négy evangélikus lelkész tevékenykedik, de sok evangélikus lelkész és nem lelkész végez börtönmissziós tevékenységet. Nem tudom elég alkalommal hangsúlyozni (bár emiatt nem egyszer voltam már élcelődések célpontja), hogy bár a két előbbi fogalom az egyházi szóhasználatban hozzávetőlegesen ugyanazt fedi, a szolgálati lehetőségnek helyet adó büntetés-végrehajtási környezet határozott különbséget tesz, és ez a mindennapi szolgálatvégzés szempontjából meghatározó. A börtönlelkész büntetés-végrehajtási alkalmazott, akinek a tevékenységét állami jogszabályok írják le. Ezen jogszabályok nem határozzák meg a missziós tevékenységet – ezt a börtönlelkész személyes indíttatása, kötődése, elköteleződése alapján végzi a meghatározott feladatainak ellátása mellett vagy közben. Többek között koordinálja a börtönmissziósok szolgálatát, akik viszont önkéntesek, külön engedély alapján alkalmanként vagy rendszeresen látogatják a fogvatartottakat. A börtönlelkész a szolgálatát ökumenikus szellemben végzi – ez a jogszabályi értelmezés szerint nem csak a kereszténységben megfogalmazott ökumenét jelenti, hanem minden vallási szervezettel történő együttműködést. Ilyen értelemben a börtönlelkészi tevékenységnek csak egy része lehet az evangélikus keresztény missziói szolgálat.

A börtönlelkészi szolgálatra a korábbi évek gyakorlatának megfelelően három helyen, a Fővárosi, a Győr-Moson-Sopron Megyei és a Heves Megyei Büntetés-végrehajtási Intézetekben van lehetőségünk. A 2015. évről szóló beszámolómban az előbbiben végzett szolgálatot és annak feltételeit mutatom be, valamint a 2016-os tervekről írok.

## *Börtönlelkészi szolgálat a Fővárosi Büntetés-végrehajtási Intézetben*

Ebben az intézetben Vári Krisztina lelkésznővel együtt végezzük a szolgálatot. Hatalmas lehetőséget kaptunk ebben egyrészt azért, mert közösen tudunk szolgálatokat tervezni, adott esetben elvégezni, valamint értékelni, másrészt mindketten főállású alkalmazottai vagyunk a büntetés-végrehajtásnak, amiért mind munkajogilag, mind a munkavégzésünk tekintetében egyenrangú partnerként tekintenek ránk a bv. részéről. Az ország legnagyobb intézetében ráadásul három lelkész van, római katolikus kollégánk személye az év folyamán katolikus egyházi döntés miatt megváltozott, a korábbival rendkívül jó kapcsolatban voltunk, és teljes összhangban végeztük a munkánkat.

### Heti rendszeresség

Az Intézetben evangélikus lelkészekként heti rendszerességgel összesen 5 istentiszteletet és 8 csoportfoglalkozást tartunk. Az istentiszteletek a jogszabályi háttérhez (is) alkalmazkodva kifejezetten ökumenikus jellegűek, de az evangélikus liturgia elemei és a vasárnapok lekciói és igehirdetési alapigéi jelennek meg. A csoportfoglalkozások változatosak: bibliaismereti és liturgikus természetűek mellett énekkar, önismeret, de még a testmozgással kapcsolatosak is megjelennek. Ezeken túl nagyon sok személyes lelkigondozói beszélgetésünk van.

Ezen alkalmak előkészítése az általános tartalmin túl speciális adminisztratív előkészületeket is jelent, amelyeket a büntetés-végrehajtási biztonsági szabályozások figyelembevételével kell megtenni – ez jellemzően alkalmanként több órás feladat. Ezt az előkészítést nem csak a saját alkalmakkal kapcsolatosan, hanem a bejáró missziósok szervezett csoportjaira vonatkozóan is el kell végeznünk.

Heti rendszerességű tevékenységnek tekinthető a Magyar Testvéri Börtöntársaság és a Magyar Evangéliumi Börtönmisszió vezetőivel és önkénteseivel való kapcsolattartás – az Intézetbe közel 30 önkéntesük jár be heti rendszerességgel egyéni vagy csoportos missziós foglalkozásokra. Szintén ide kell sorolni azokat az egyéni lelkigondozókat, akik különböző keresztény egyházak és keresztény és nem keresztény vallási közösségek részéről a fogvatartottak személyes kérésére keresik fel őket. A jogszabályi követelmények miatt hosszadalmas és bonyolult adminisztrációs tevékenységet és személyes jelenlétet igényel az ő tevékenységüknek a koordinációja.

Vári Krisztina további feladata a zsidó vallású fogvatartottakkal kapcsolatos koordináció, amely – a partnerszervezetként megjelenő Egységes Magyar Izraelita Hitközség rendkívüli történelmi-politikai érzékenysége miatt – különösen megterhelő. Szintén feladata az Intézet részéről folytatott vallási témájú külső levelezés, külső szervezetekkel való együttműködési megállapodások készítése, felülvizsgálata, a jogszabályi környezet változásának a figyelemmel kísérése.

Nem kifejezetten lelkészi tevékenységként az én további feladatom egy szuicid-prevenciós csoport munkájában való részvétel.

### Nem rendszeres alkalmak

Az egyházi év ünnepeit a börtönfalak között is megünnepeljük, valamint minden olyan lehetőséget igyekszünk megteremteni, ami a fogvatartottakat segíti az evangélium örömüzenetének az átélésében:

* januárban az ökumenikus imahét keretében tartottunk istentiszteleteket, amelyeken római katolikus, református, evangélikus és baptista lelkészek hirdették Isten igéjét;
* márciusban megrendeztük az Intézetet látogató missziósok munkaértekezletét, amelyen megtiszteltek jelenlétükkel a Magyar Testvéri Börtöntársaság és a Magyar Evangéliumi Börtönmisszió elnökei;
* nagyheti istentiszteleten Dr. Cserhátiné Szabó Izabella püspök-helyettes asszony hirdette Isten igéjét;
* júniusban Országos Fogvatartotti Imanapon vettünk részt – ismét a Magyar Református Börtönmisszió szervezésében;
* októberben az Intézet adott otthont a Dél-Pest Megyei Evangélikus Egyházmegye Lelkészi munkaközösségi ülésének;
* Halottak Napja hetében több száz fogvatartott részére biztosítottunk lehetőséget elhunyt szeretteire való emlékezésre a kegyeletteljes emlékezés és a feltámadás reménysége örömüzenetének a szavával – első alkalommal kaptunk engedélyt arra, hogy az Intézet III-as objektumában közel 1200 fogvatartott a zárkájában emlékezhetett, miközben a hangosbemondó rendszeren keresztül hallhatták az evangélium vigasztaló szavát;
* Advent első vasárnapján bibliaversenyt rendeztünk a Magyar Testvéri Börtöntársaság szervezésében;
* december 22-én ünnepi szentmisét tartott Dr. Székely János Budapest-Esztergomi c. püspök;
* az év folyamán 18 alkalommal tartottunk családi istentiszteleteket, amelyek különleges találkozási lehetőségek fogvatartottak és hozzátartozóik számára az Isten igéjével.

### A szolgálatunk feltételei

A 2015. évben tovább erősödött az a 2013 végén kezdődött tendencia, amelyben a büntetés-végrehajtás a gyakorlatban is partnerként tekint a börtönlelkészekre: számítanak a szaktudásunkra, kíváncsiak a véleményünkre. Amellett, hogy eddig is biztosított volt a munkavégzésünknek minden adminisztratív feltétele, a gyakorlatilag kötetlenné vált munkaidőnk lehetőséget biztosít a szolgálati lehetőségek legjobb megszervezésére – így az egyházi kapcsolattartásra is, amely elsősorban, de nem kizárólag az Evangélikus Egyházzal való kapcsolattartást jelenti a fent említett jogszabályi kötelezettségek miatt.

Június 1-jétől egy, az Intézet parancsnokának kezdeményezésére kialakított új kápolnában is végezhetjük a szolgálatunkat (Egyházunk részéről Dr. Fabiny Tamás püspök vett részt a szentelési ünnepen).

Az Intézet parancsnokának kezdeményezésére októberben Vári Krisztina egy szakmai célú látogatáson vehetett részt az Intézet alsószászországi Cellében lévő partnerbörtönében.

Az Intézet parancsnokának kezdeményezésére az ország több büntetés-végrehajtási intézetében tehettünk szakmai célú látogatásokat.

Az intézet parancsnokának kezdeményezésére református egyházi fenntartású oktatási intézmény kezdte meg működését az Intézetben – ez ugyan nem kötődik szorosan a szolgálatunkhoz, viszont megvilágítja azt a segítő környezetet, amelyben szolgálatunkat végezhetjük.

Az egyházi támogatásnak köszönhetően egyházi kiadványok segítségével nagyobb rálátásunk van az evangélikus egyház lelki, teológiai és szervezeti mindennapjaira (Evangélikus Élet, Lelkipásztor c. kiadványok), valamint az elmúlt évben több intézetlátogatás mellett eljutottunk lelkészkonferenciákra és lelkészakadémiai kurzusra is.

### Tervek a 2016-os évre

A meglévők folytatása mellett:

* nagyheti ünnepünkre ebben az évben református egyházi vezetőt hívunk meg;
* júniusban a Fogvatartotti Imanapot tervezünk – bár az elmúlt évben nem kaptuk meg az ehhez szükséges egyházi financiális forrást, ebben az évben szeretnénk ezt megvalósítani, hiszen az évek óta rendszeresen megrendezett imanap a kezdeti ökumenikus jellegéből veszítve kifejezetten református egyházivá vált;
* karácsonyi ünnepünkre római katolikus egyházi vezető meghívását tervezzük.

Budapest, 2016. január

***Erdélyi Csaba ev. börtönlelkész***